stanford-oval/wikipedia huggingface dataset:
מריה שראפובה
קריירה מקצוענית > תחילת הקריירה

שראפובה נולדה בניאגאן שבסיביר בשנת 1987, כשנה לאחר שהוריה עזבו את העיר הומל שבבלארוס בגלל אסון צ'רנוביל. שנתיים לאחר מכן עברה המשפחה לסוצ'י. בסוצ'י התחבר אביה של שראפובה עם אלכסנדר קפלניקוב, שבנו יבגני קפלניקוב גדל להיות אלוף גראנד סלאם. קפלניקוב האב היה זה שהעניק לשראפובה את מחבט הטניס הראשון שלה בגיל 4, וכתוצאה מכך החלו שראפובה ואביה באימונים קבועים בפארק המקומי. בגיל 6 שראפובה התאמנה במועדון טניס במוסקבה שנוהל על ידי מרטינה נברטילובה, שציינה ששראפובה מוכשרת אך זקוקה לאימון מקצועני. נברטילובה המליצה על אקדמיית הטניס של ניק בולטיירי בפלורידה. שראפובה ואביה עברו לפלורידה בשנת 1994, כאשר האם הצטרפה רק כעבור שנתיים עקב הגבלות ויזה. שראפובה התפתחה במהירות באקדמיה והחלה לשחק בתחרויות נוער.
בשנת 2001 החלה שראפובה בקריירה של שחקנית טניס מקצוענית. ב-2002 נכנסה לראשונה לשתי הגרלות ראשיות של טורנירים מסבב ה-WTA באמצעות כרטיס חופשי. באחת מהן (אינדיאן וולס מאסטרס) היא אף הצליחה להגיע לסיבוב השני (שם הפסידה למוניקה סלש), וכל זאת כשהיא לא מדורגת בסבב העולמי וכשהיא בת 14 ו-10 חודשים בלבד. כמו כן היא זכתה בשנה זו בשלושה טורנירים בסבב ה-ITF (גונמה, יפן על סך 10,000 דולרים וונקובר ופיצ'טרי סיטי, ארצות הברית, שניהם על סך 25,000 דולרים). בנוסף הייתה שראפובה לשחקנית הצעירה ביותר שהגיעה לגמר אליפות אוסטרליה הפתוחה ואליפות וימבלדון לנוער.
קריירה מקצוענית > 2003

ב-2003 נכנסה לראשונה לרשימת 50 המדורגות הבכירות בסבב ה-WTA, כבר בעונתה המלאה הראשונה בסבב. בשנה זו זכתה שראפובה בשני תוארי יחידות ראשונים בסבב ה-WTA, באליפות יפן הפתוחה בטניס הנערכת בטוקיו (דרג 3, ניצחה בגמר את אניקו קאפרוש) ובטורניר בל צ'אלנג' הנערך בקוויבק סיטי (דרג 3, זכתה ללא משחק לאחר שמילאגרוס סקוארה פרשה בעקבות פציעה). בנוסף הגיעה שראפובה לשני חצאי גמר נוספים, בברמינגהאם (דרג 3, שם ניצחה את המדורגת 1 בטורניר ילנה דמנטייבה לפני שהפסידה לשינובו אסאגואה) ובאליפות לוקסמבורג הפתוחה (הפסידה לקים קלייסטרס). כמו כן הופיעה שראפובה לראשונה בכל ארבעת טורנירי הגראנד סלאם, ואף הגיעה לסיבוב הרביעי בווימבלדון, שם הפסידה למדורגת 33 בטורניר סבטלנה קוזנצובה בשלוש מערכות. שראפובה זכתה בשנה זו גם בתואר רביעי בסבב ה-ITF (סי איילנד שבארצות הברית, על סך 25,000 דולרים) ובשני תוארי WTA לזוגות (טוקיו ואליפות לוקסמבורג הפתוחה מדרג 3. שניהם עם טמארינה טנאסוגארן). את שנת 2003 סיימה שראפובה במקום ה-32 בדירוג ה-WTA, שיפור של 154 מקומות לעומת השנה הקודמת.
קריירה מקצוענית > 2004

ב-2004 זכתה שראפובה בטורניר הגראנד סלאם הראשון בקריירה שלה, בווימבלדון, וזאת כשהיא משחקת בטורניר בפעם השנייה בקריירה. בדרך אל התואר ניצחה שראפובה את לינדזי דבנפורט בחצי הגמר ואת סרינה ויליאמס (שזכתה בתואר בשנתיים הקודמות) בגמר. שראפובה זכתה בשנה זו בארבעה טורנירים מסבב ה-WTA, בברמינגהאם (ניצחה בגמר את טטיאנה גולובין; זכתה גם בזוגות עם מריה קירילנקו), אליפות האנסול קוריאה הפתוחה (ניצחה בגמר את מרטה דמוחובסקה), אליפות יפן הפתוחה בטניס, (דרג 3, ניצחה את מאשונה וושינגטון בגמר) ובאליפות סבב ה-WTA (ניצחה את סרינה ויליאמס בגמר). כמו כן הגיעה שראפובה לגמר אחד נוסף (ציריך, דרג 1, הפסידה לאלישיה מוליק) ולשלושה חצאי גמר - ממפיס (דרג 3, הפסידה לורה זבונרבה), בייג'ינג (דרג 2, הפסידה לסבטלנה קוזנצובה) ופילדלפיה (דרג 2, פרשה לפני המשחק מול אמלי מורסמו בעקבות פציעה). ברולאן גרוס הגיעה שראפובה עד לשלב רבע הגמר, ובשני טורנירי הגראנד סלאם האחרים (אליפות אוסטרליה הפתוחה ואליפות ארצות הברית הפתוחה) הגיעה עד לסיבוב השלישי. בשנה זו השיגה שראפובה 7 ניצחונות ראשונים על שחקניות המדורגות בין עשר הראשונות בדירוג ה-WTA, חמישה מתוכם על שחקניות מתוך רשימת 5 הטובות ביותר. שראפובה הגיעה בנובמבר 2004 (לאחר אליפות סבב ה-WTA) לדירוג השיא בקריירה שלה נכון לאותו זמן - מקום 4 בדירוג העולמי. שראפובה הרוויחה בשנה זו מעל 2.5 מיליון דולרים.
קריירה מקצוענית > 2005

בחודש אוגוסט 2005 דורגה שראפובה לראשונה בקריירה במקום הראשון בעולם. שראפובה הייתה הרוסיה הראשונה שמגיעה לפסגת הדירוג העולמי, ואחת משתי שחקניות בלבד שהיו בדירוג הזה בכל אותה שנה (השנייה הייתה לינדזי דבנפורט). שראפובה שהתה במקום הראשון שבעה שבועות (לא רצופים). שראפובה הגיעה לשלב רבע הגמר לפחות בכל 15 הטורנירים בהם שיחקה ב-2005, ומתוכם זכתה בשלושה - טוקיו (דרג 1, ניצחה את לינדזי דבנפורט בגמר), אליפות קטר טוטאל הפתוחה (דרג 2, ניצחה את אלישיה מוליק בגמר) וברמינגהאם (דרג 3, ניצחה את ילנה יאנקוביץ' בגמר). שראפובה הגיע גם לגמר טורניר נוסף (מיאמי מדרג 1, שם ניצחה את ז'וסטין הנין וונוס ויליאמס לפני שהפסידה לקים קלייסטרס) ולשבעה חצאי גמר נוספים, שלושה מתוכם בטורנירי גראנד סלאם - באליפות אוסטרליה הפתוחה (שם הפסידה לסרינה ויליאמס), בווימבלדון (שם הפסידה לוונוס ויליאמס) ובאליפות ארצות הברית הפתוחה (שם הפסידה לקים קלייסטרס). ארבעת חצאי הגמר האחרים היו באינדיאן וולס שבארצות הברית (דרג 1, הפסידה ללינדזי דבנפורט), רומא (דרג 1, הפסידה לפטי שנידר), בייג'ינג (דרג 2, פרשה לפני המשחק מול מריה קירילנקו עקב פציעה) ובאליפות ה-WTA (הפסידה לאמלי מורסמו).
קריירה מקצוענית > 2006

שנת 2006 היא השנה הטובה ביותר בקריירה של שראפובה עד עתה. גולת הכותרת של שנה זו היא הזכייה בטורניר גרנד סלאם שני, הפעם באליפות ארצות הברית הפתוחה, שם ניצחה את אמלי מורסמו (שדורגה ראשונה בעולם באותה התקופה) בחצי הגמר ואת ז'וסטין הנין (שדורגה שנייה בעולם) בגמר. שראפובה זכתה בשנה זו בארבעה טורנירים נוספים: אינדיאן וולס (ניצחה את מרטינה הינגיס בחצי הגמר ואת ילנה דמנטייבה בגמר), סן דייגו (דרג 1; ניצחה את קים קלייסטרס בגמר), ציריך (ניצחה את דניאלה האנטוחובה בגמר) ולינץ (דרג 2; ניצחה את נדיה פטרובה בגמר). כמו כן היא הגיעה לשני גמרים - דובאי מדרג 2 (שם ניצחה את מרטינה הינגיס ברבע הגמר ואת לינדזי דבנפורט בחצי הגמר לפני שהפסידה לז'וסטין הנין בגמר) ומיאמי, שם הפסידה לסבטלנה קוזנצובה. כמו כן הגיעה שראפובה לשישה חצאי גמר נוספים: אליפות אוסטרליה הפתוחה (הפסידה לז'וסטין הנין), טוקיו (דרג 1; הפסידה למרטינה הינגיס), ברמינגהאם (הפסידה לג'אמאה ג'קסון), וימבלדון (הפסידה לאמלי מורסמו), לוס אנג'לס (דרג 2; הפסידה לילנה דמנטייבה) ואליפות ה-WTA (הפסידה לז'וסטין הנין).
שראפובה רשמה מספר הישגים בשנה זו. היא הגיעה לשלב חצי הגמר (לפחות) ב-13 מתוך 15 הטורנירים שבהם השתתפה, השיגה רצף של 19 ניצחונות רצופים (הארוך ביותר בשנה זו) וניצחה בסך הכל 59 משחקים (רק להנין ולקוזנצובה היה מספר ניצחונות גבוה יותר - 60). שראפובה סיימה את שנת 2006 במקום השני בעולם, ועם רווח של מעל ל-3.5 מיליון דולרים.
קריירה מקצוענית > 2007

ב-2007 הוסיפה שראפובה תואר יחידות נוסף לרשימה ההולכת ומתארכת, שוב בסן דייגו, שם ניצחה את אנה צ'קבטדזה בחצי הגמר ואת פטי שנידר בגמר. שראפובה הגיעה לשלב הגמר בשלושה טורנירים נוספים: אליפות אוסטרליה הפתוחה (ניצחה את אנה צ'קבטדזה ברבע הגמר ואת קים קלייסטרס בחצי הגמר לפני שהפסידה לסרינה ויליאמס), ברמינגהאם (הפסידה לילנה יאנקוביץ') ואליפות ה-WTA, אליה נכנסה מהמקום ה-8 יחד עם דניאלה האנטוחובה. שראפובה ניצחה את האנטוחובה, אנה איבנוביץ' וסבטלנה קוזנצובה בשלב הבתים, את צ'קבטדזה בחצי הגמר לפני שהפסידה לז'וסטין הנין בגמר. בנוסף הגיעה שראפובה לארבעה חצאי גמר: טוקיו (דרג 1; פרשה לפני המשחק מול איבנוביץ' עקב פציעה), איסטנבול (דרג 3; הפסידה לארבן רזאי), רולאן גרוס (ניצחה את פטי שנידר בסיבוב הרביעי ואת אנה צ'קבטדזה ברבע הגמר לפני שהפסידה לאנה איבנוביץ') ולוס אנג'לס (פרשה לפני המשחק מול נדיה פטרובה עקב פציעה). לאחר אליפות אוסטרליה הפתוחה חזרה למקום הראשון בעולם ושהתה בו 7 שבועות רצופים עד שהודחה ממנו על ידי ז'וסטין הנין. בשנה זו חצתה שראפובה את קו 10 מיליון הדולרים רווחים בקריירה.
קריירה מקצוענית > 2008

בינואר 2008 זכתה שראפובה בתואר גראנד סלאם שלישי בקריירה, באליפות אוסטרליה הפתוחה. שראפובה לא הפסידה מערכה בטורניר, והרשימה עם ניצחונות על לינדזי דבנפורט (סיבוב שני), ז'וסטין הנין (רבע גמר), ילנה יאנקוביץ' (חצי גמר) ואנה איבנוביץ' (גמר). שראפובה זכתה בשני טורנירים נוספים בשנה זו: אליפות קטר טוטאל הפתוחה (ניצחה בגמר את ורה זבונרבה) ואמילייה איילנד (דרג 2; ניצחה בגמר את דומיניקה ציבולקובה). הזכייה באמילייה איילנד הייתה הזכייה הראשונה בטורניר WTA שנערך על משטח החימר, משטח שעליו שראפובה אינה מצטיינת. שראפובה הגיעה פעמיים בשנה זו לשלב חצי גמר: בטורניר אינדיאן וולס (הפסידה לסבטלנה קוזנצובה) וברומא, שם ניצחה את פטי שנידר ברבע הגמר (הניצחון ה-300 בקריירה) לפני שפרשה מהמשחק מול ילנה יאנקוביץ' עקב פציעה. בחודש מאי חזרה למקום הראשון בעולם עקב פרישתה המיידית של ז'וסטין הנין מטניס, אולם איבדה אותו לאנה איבנוביץ' מיד לאחר טורניר הרולאן גרוס, בו הפסידה בסיבוב הרביעי לפיינאליסטית בדיעבד דינארה סאפינה. בטורניר וימבלדון הפתיעה שראפובה כשהודחה כבר בסיבוב שני לאחר הפסד למדורגת 154 בעולם אלה קודריאבצבה. בחודש אוגוסט פרשה שראפובה מטורניר מונטריאול עקב פציעה, שהתבררה ככזאת שמצריכה ניתוח. עקב כך לא השתתפה שראפובה בהמשך עונת המשחקים, ובכלל זה בטורניר הטניס האולימפי שנערך באולימפיאדת בייג'ינג ובאליפות ארצות הברית הפתוחה.
קריירה מקצוענית > 2009

הפציעה של שראפובה המשיכה להטריד אותה גם בשנת 2009, ומנעה ממנה לחזור ולהתחרות בסבב ה-WTA, למעט משחק זוגות אחד בו נטלה חלק (והפסידה) בטורניר אינדיאן וולס מאסטרס בצוותא עם ילנה וסנינה. לבסוף חזרה שראפובה לסבב בחודש מאי בטורניר ורשה מהקטגוריה העליונה והגיעה בו עד לשלב רבע הגמר. גם באליפות צרפת הפתוחה שנערכה לאחר מכן הגיעה שראפובה לשלב רבע הגמר, בו הפסידה לדומיניקה ציבולקובה. לאחר האליפות השתתפה שראפובה בטורניר ברמינגהאם (השייך לקטגוריה הבינלאומית) והגיעה בו עד לשלב חצי הגמר (הפסידה לנה לי). לחצי הגמר היא הגיעה גם בטורניר לוס אנג'לס (הקטגוריה העליונה; הפסידה לפלאביה פנטה). בטורניר טורונטו (הקטגוריה העליונה) שראפובה התקדמה שלב אחד קדימה והגיעה למעמד הגמר, אך הפסידה בו לילנה דמנטייבה. בטורניר טוקיו הציגה שראפובה שיפור גדול ביכולתה, ולבסוף גם זכתה בטורניר לאחר ניצחון בגמר על ילנה יאנקוביץ'.
קריירה מקצוענית > 2010

בשנת 2010 זכתה שראפובה בשני תוארי WTA נוספים. התואר הראשון היה בטורניר ממפיס מהקטגוריה הבינלאומית, בו ניצחה שראפובה בשלב הגמר את סופיה ארווידסון. התואר השני היה בטורניר שטרסבורג מהקטגוריה הבינלאומית. בגמר טורניר זה ניצחה שראפובה את קריסטינה בארואה. שלוש פעמים נוספות בשנה זו הפסידה שראפובה בשלב הגמר. בטורניר ברמינגהאם (הקטגוריה הבינלאומית) היא הפסידה לנה לי, בטורניר סטנפורד (הקטגוריה העליונה) היא הפסידה לוויקטוריה אזרנקה ואילו בטורניר סינסינטי (הקטגוריה העליונה) היא הפסידה לקים קלייסטרס.
קריירה מקצוענית > 2011

באפריל העפילה שראפובה לגמר טורניר מיאמי (טורניר חובה), והפסידה בו לוויקטוריה אזרנקה. בחודש מאי זכתה שראפובה בטורניר רומא (הקטגוריה העליונה) לאחר ניצחונות על שחר פאר (14 בעולם) בשלב שמינית הגמר, על אזרנקה (4 בעולם) בשלב רבע הגמר, על קרוליין ווזניאקי (1 בעולם) בשלב חצי הגמר ועל סמנתה סטוסור (7 בעולם) בשלב הגמר. באליפות צרפת הפתוחה הפסידה שראפובה בחצי הגמר לנה לי. ביולי אותה שנה היא הגיעה לשלב הגמר באליפות וימבלדון, בו הפסידה לפטרה קביטובה (8 בעולם). בחודש אוגוסט זכתה שראפובה בטורניר סינסינטי, זאת לאחר שניצחה בגמר את ילנה יאנקוביץ'. באליפות ארצות הברית הפתוחה הפסידה בסיבוב השלישי לפלאביה פנטה מאיטליה בשלוש מערכות.
קריירה מקצוענית > 2012

בינואר העפילה שראפובה לגמר אליפות אוסטרליה הפתוחה לאחר ניצחונות על אנגליקה קרבר, סאבין ליזיקי ופטרה קביטובה (2 בעולם) אבל הפסידה בגמר במשחק חד-צדדי לוויקטוריה אזרנקה. בחודש מרץ בטורניר אינדיאן וולס (טורניר חובה) העפילה לגמר שני העונה אבל הפסידה שוב לוויקטוריה אזרנקה. שבוע לאחר מכן בטורניר מיאמי (טורניר חובה) שוב העפילה לגמר הטורניר אולם הפסידה לטניסאית הפולנייה אגניישקה רדוונסקה. בחודש אפריל פתחה שראפובה את עונת החימר עם זכייה בטורניר שטוטגרט המשוחק על חימר באולמות תוך שהיא מנצחת ברבע הגמר את סמנתה סטוסור (5 בעולם) בחצי את פטרה קביטובה (3 בעולם) ובגמר את ויקטוריה אזרנקה (1 בעולם). בתחילת חודש מאי שיחקה שראפובה בטורניר מדריד (טורניר חובה) בטורניר זה שראפובה הגיעה עד רבע הגמר והפסידה לסרינה ויליאמס שהמשיכה וזכתה בטורניר. שבוע לאחר מכן, היא זכתה שבטורניר שני העונה ובפעם השנייה ברציפות ברומא (הקטגוריה העליונה) תוך שהיא מנצחת ברבע הגמר את ונוס ויליאמס בחצי את אנג'ליק קרבר ובגמר את הטניסאית הסינית נה לי אחרי דרמה אדירה שבה הייתה שראפובה בפיגור מערכה ו-0–4 במערכה השנייה והפסקה של הגשם. ביוני זכתה באליפות צרפת הפתוחה, לאחר שניצחה בגמר את שרה אראני בשתי מערכות, והשלימה זכייה בכל אחד מארבעת טורנירי הגראנד סלאם והעפילה למקום הראשון בדירוג העולמי.
בטורניר הטניס באולימפיאדת לונדון (2012) זכתה במדליית הכסף, לאחר שהפסידה במשחק הגמר לסרינה ויליאמס 0:6, 1:6.
קריירה מקצוענית > 2013

באליפות אוסטרליה הפתוחה הפסידה שראפובה בחצי הגמר ללי נה. במרץ זכתה בטורניר המסטרס באינדיאן וולס שבקליפורניה, לאחר ניצחון במשחק הגמר על קרוליין ווזניאקי בשתי מערכות 2–6, 2-6 ועלתה בדירוג למקום שני בעולם.
באליפות צרפת הפתוחה העפילה בשנית לשלב הגמר, אך הפעם הפסידה 6:4, 6:4 לסרינה ויליאמס.
בווימבלדון הודחה בסיבוב השני אחרי שהפסידה בשתי מערכות למישל לרשר דה בריטו מפורטוגל. ביולי מינתה את ג'ימי קונורס למאמנה, וכעבור כחודש פיטרה אותו.
בעונה זו הרוויחה שראפובה 3,544,222 דולר, רק מפרסים על תחרויות בהן השתתפה.
קריירה מקצוענית > 2014

זכתה באליפות צרפת הפתוחה לאחר שגברה בגמר על הטניסאית הרומנייה סימונה האלפ בשלוש מערכות, 6-4, 6-7, 6-4.
קריירה מקצוענית > 2016 > הורשעה באמרוץ

ב-7 במרץ 2016 הודיעה שראפובה כי נתפסה משתמשת בחומר בלתי חוקי באליפות אוסטרליה הפתוחה 2016, לאחר שהשתמשה בתרופה מלדוניום, שנאסרה לשימוש מתחילת 2016 על ידי הסוכנות העולמית נגד סמים ממריצים בספורט. ביוני אותה שנה הפדרציה הבינלאומית לטניס (ITF) השעתה אותה מפעילות ספורטיבית למשך שנתיים. באוקטובר 2016 הופחת עונשה ל-15 חודשים.
קריירה מקצוענית > 2020 > פרישה מטניס

ב-26 בפברואר 2020 פרשה מטניס בגיל 32 בלבד.
קריירה מקצוענית > גביע הפדרציה

השתתפותה של שראפובה במשחקי גביע הפדרציה במדי נבחרת רוסיה היא נושא שנוי במחלוקת. בשנת 2004 הודיעה בת ארצה אנסטסיה מיסקינה שהיא תפסיק לשחק למען רוסיה אם שראפובה תצטרף לנבחרת. בסוף שנת 2005 הודיעה שראפובה שהיא מוכנה ונלהבת לשחק למען רוסיה במשחקה נגד בלגיה באפריל 2006, אך פרשה לפני שהמשחק התקיים.
בשנת 2007 פרשה שראפובה מההתמודדויות מול ספרד וארצות הברית עקב פציעות. הפרישה האחרונה הביא את קפטן הנבחרת הרוסית להודיע ששראפובה תהיה פסולה מלהיבחר למשחק הגמר של הגביע באותה שנה, בו התמודדו נבחרות רוסיה ואיטליה. למרות זאת שראפובה הגיעה לגמר, עודדה את חברותיה מהצד ושימשה להן כיריבת אימונים. בעקבות כך נמתחה על שראפובה ביקורת, בה נטען שהיא הגיעה לגמר רק כדי שתוכל להשתתף בטורניר הטניס האולימפי באולימפיאדת בייג'ינג (החוק קובע שהשחקניות חייבות "להראות מחויבות" לגביע הפדרציה כדי לשחק בטורניר האולימפי).
שראפובה קיימה לבסוף את הופעת הבכורה שלה בגביע הפדרציה בפברואר 2008, בשלב רבע הגמר בו התמודדה נבחרת רוסיה מול נבחרת ישראל. שראפובה ניצחה בהתמודדות, שהתקיימה ברמת השרון, את ציפי אובזילר ואת שחר פאר. ההתמודדות כולה הסתיימה בתוצאה 1–4 לנבחרת הרוסית. באופן חריג, הקהל הישראלי הפריע לשראפובה על ידי קריאות וחיקוי הגניחות שלה במהלך המשחק.
המאזן של שראפובה בגביע הפדרציה עומד על 2 ניצחונות (שניהם במשחקי יחידות) מול הפסד אחד (במשחק יחידות).
קריירה מקצוענית > פרסים

זכתה בתואר "השחקנית החדשה הטובה ביותר" לשנת 2003 מטעם ארגון ה-WTA.
זכתה בתארים "שחקנית השנה" ו"השחקנית המשתפרת של השנה" בשנת 2004 מטעם ארגון ה-WTA.
זכתה בשלושה תוארי ESPY (פרסים שמחלק ערוץ ESPN), פעמיים ב"פרס הטניסאית הטובה ביותר" (2005 ו-2007) ו"פעם אחת בפרס האתלטית הבינלאומית הטובה ביותר" (2007).
הוכרזה כ"שחקנית הטובה ביותר" על ידי פדרציית הטניס הרוסית בשנים 2005 ו-2006.
זכתה בתואר שחקנית השנה של Whirlpool 6th Sense.
משנת 2007 מכהנת כשגרירה של רצון טוב מטעם תוכנית הפיתוח של האומות המאוחדות.
חיים אישיים

שראפובה הייתה מאורסת לכדורסלן קבוצת ניו ג'רזי נטס, סאשה וויאצ'יץ'. ב־31 באוגוסט 2012 אישרה שראפובה כי הזוג סיים את ההתקשרות ונפרד קודם לכן באותה השנה. בין 2012 ל־2015 יצאה שראפובה עם הטניסאי הבולגרי גריגור דימיטרוב, ומאז שנת 2018 היא מנהלת מערכת יחסים עם איש העסקים הבריטי אלכסנדר גילקס. בדצמבר 2020 הודיעו שראפובה וגילקס שהם מאורסים, וביולי 2022 נולד להם בן.
הישגים בולטים > יחידות > הפסד במשחק הגמר (14)

| 0 | 1 | 2 | 3 | 4 | 5 |
| --- | --- | --- | --- | --- | --- |
| מס' | תאריך | טורניר | משטח | יריבה בגמר | תוצאה |
| 1. | 24 באוקטובר 2004 | שווייץ אליפות ציריך הפתוחה, ציריך | קשה | אוסטרליה אלישיה מוליק | 4-6, 6-2, 6-3 |
| 2. | 3 במרץ 2005 | ארצות הברית מיאמי, ארצות הברית (1) | קשה | בלגיה קים קלייסטרס | 6-3, 7-5 |
| 3. | 26 בפברואר 2006 | איחוד האמירויות הערביות אליפות דובאי בטניס, איחוד האמירויות הערביות | קשה | בלגיה ז'וסטין הנין | 7-5, 6-2 |
| 4. | 2 במרץ 2006 | ארצות הברית מיאמי, ארצות הברית (2) | קשה | רוסיה סבטלנה קוזנצובה | 6-4, 6-3 |
| 5. | 29 בינואר 2007 | אוסטרליה אליפות אוסטרליה הפתוחה, מלבורן | קשה | ארצות הברית סרינה ויליאמס | 6-1, 6-2 |
| 6. | 18 ביוני 2007 | בריטניה ברמינגהאם, בריטניה | דשא | סרביה ילנה יאנקוביץ' | 4-6, 6-3, 7-5 |
| 7. | 11 בנובמבר 2007 | ספרד אליפות סבב ה-WTA, מדריד | קשה | בלגיה ז'וסטין הנין | 5-7, 7-5, 6-3 |
| 8. | 23 באוגוסט 2009 | קנדה קנדה מאסטרס (טורניר טורונטו) | קשה | רוסיה ילנה דמנטייבה | 6-4, 6-3 |
| 9. | 13 ביוני 2010 | בריטניה ברמינגהאם, בריטניה | דשא | הרפובליקה העממית של סין נה לי | 6-1, 7-5 |
| 10. | 1 באוגוסט 2010 | ארצות הברית סטנפורד, ארצות הברית | קשה | בלארוס ויקטוריה אזרנקה | 6-1, 6-4 |
| 11. | 15 באוגוסט 2010 | ארצות הברית סינסינטי, ארצות הברית | קשה | בלגיה קים קלייסטרס | 6-2, (4)7-6, 2-6 |
| 12. | 2 באפריל 2011 | ארצות הברית מיאמי, ארצות הברית | קשה | בלארוס ויקטוריה אזרנקה | 1-6, 4-6 |
| 13. | 2 ביולי 2011 | בריטניה אליפות וימבלדון, וימבלדון | דשא | צ'כיה פטרה קביטובה | 6-3, 6-4 |
| 14. | 28 בינואר 2012 | אוסטרליה אליפות אוסטרליה הפתוחה, מלבורן | קשה | בלארוס ויקטוריה אזרנקה | 6-3, 6-0 |
| 15. | 14 במרץ 2012 | ארצות הברית אינדיאן וולס, ארצות הברית | קשה | בלארוס ויקטוריה אזרנקה | 6-2 ,6-3 |
| 16. | 27 במרץ 2012 | ארצות הברית מיאמי, ארצות הברית | קשה | פולין אגניישקה רדוונסקה | 7-5, 6-4 |

| 14. | 28 בינואר 2013 | צרפת אליפות צרפת הפתוחה, פריז | חימר | ארצות הברית סרינה ויליאמס | 6-4, 6-4 |
הישגים בולטים > זוגות > זכיות (3)

| לפני שנת 2009 | החל משנת 2009 |
| --- | --- |
גראנד סלאם (0)
אליפות סבב ה-WTA‏ (0)
דרג 1 (0): הקטגוריה העליונה - טורנירים מנדטוריים (0)
דרג 2 (0): הקטגוריה העליונה - פרמייר 5 (0)
דרג 3 (3): הקטגוריה העליונה (0)
דרגים 4 ו-5 (0): הקטגוריה הבינלאומית (0)
סבב ה-ITF‏ (0)
| 0 | 1 | 2 | 3 | 4 | 5 | 6 |
| --- | --- | --- | --- | --- | --- | --- |
| מס' | תאריך | טורניר | משטח | שותפה | יריבות בגמר | תוצאה |
| 1. | 29 בספטמבר 2003 | יפן אליפות יפן הפתוחה בטניס, טוקיו | קשה | תאילנד טמארינה טנאסוגארן | ארצות הברית אנסלי קרגיל  ארצות הברית אשלי הארקלרוד | 6-7(1), 0-6 |
| 2. | 20 באוקטובר 2003 | לוקסמבורג אליפות לוקסמבורג הפתוחה, לוקסמבורג | קשה | תאילנד טמארינה טנאסוגארן | אוקראינה ילנה טטארקובה  גרמניה מרלנה ויינגרטנר | 1-6, 4-6 |
| 3. | 7 ביוני 2004 | בריטניה ברמינגהאם, בריטניה | דשא | רוסיה מריה קירילנקו | אוסטרליה ליסה מק'שי  ונצואלה מילאגרוס סקוארה | 2-6, 1-6 |
הישגים בולטים > זוגות > הפסד במשחק הגמר (1)

| 0 | 1 | 2 | 3 | 4 | 5 | 6 |
| --- | --- | --- | --- | --- | --- | --- |
| מס' | תאריך | טורניר | משטח | שותפה | יריבות בגמר | תוצאה |
| 1. | 16 בפברואר 2004 | ארצות הברית גביע סלולר סאות', ממפיס | קשה | רוסיה ורה זבונרבה | שוודיה אוסה סוונסון  ארצות הברית מיילן טו | 4-6, 6-7(0) |
הערות שוליים

↑  מריה שראפובה באתר WTA
↑  הלם: מריה שראפובה הושעתה למשך שנתיים, באתר ערוץ הספורט, 8 ביוני 2016
↑  אורן קורנפלד‏, "הקהל רק עזר לי", באתר וואלה, 2 בפברואר 2008
↑  Angela Andaloro, "Maria Sharapova and Fiancé Alexander Gilkes Welcome Their First Baby: 'Our Little Family'", People, July 15, 2022
| --- | --- |
בקרת זהויות :  PLWABN: 9810596527205606  BnF: cb177512067 (data)  GND: 1141394359  ICCU: RL1V000647  ISNI: 0000 0001 1449 9621  LCCN: n2007044204  LNB: 000254421  NDL: 01025809  NKC: js20050711016  NLK: KAC2019E1337  SUDOC: 22987987X  VIAF: 84236875   WorldCat (עם VIAF): 84236875 
שראפובה לאחר זכייה בטורניר אמלייה איילנד
שראפובה באינדיאן וולס, 2005
שראפובה, 2007
שראפובה באינדיאן וולס
שראפובה במשחק גביע הפדרציה נגד ישראל, 2008
שראפובה עם גביע אליפות ארצות הברית הפתוחה בשנת 2006
נפקדים נוכחים

ערך זה עוסק בפלסטינים אשר עזבו, ברחו או גורשו מבתיהם במהלך מלחמת העצמאות. אם התכוונתם להעדרות שלא ברשות מהצבא, ראו .
נפקדים נוכחים הוא כינוי לפלסטינים אשר עזבו, ברחו או גורשו מבתיהם במהלך מלחמת העצמאות ורכושם הופקע מהם מכוח חוק נכסי נפקדים, אך נותרו כעקורים בתוך תחומי מדינת ישראל או שחזרו אליה במועד מאוחר יותר. אנשים אלה, אם כן, הם נפקדים מבחינת החוק, אך למעשה נוכחים במדינה. לפי הערכות היו ב-1950 כ-46,000 נפקדים נוכחים מתוך כ-156,000 ערבים שנותרו בישראל סך הכול.
אוכלוסייה נוספת שמוגדרת נפקדים-נוכחים הם ערביי המשולש. הם אמנם לא עזבו את בתיהם, אבל המשולש סופח רק ב-20 במאי 1949 עם יישום הסכמי שביתת הנשק בתום מלחמת העצמאות. בינתיים, מדינת ישראל הפקיעה אדמות שהיו שייכות לתושבי המשולש אבל היו תחת שליטה ישראלית. לאחר הסיפוח, ישראל לא הייתה מוכנה לשחרר את האדמות מחזקת נכסי נפקדים למרות שבעליהם המקוריים הפכו לאזרחי המדינה.
הבסיס החוקי

הנכסים של הנפקדים-נוכחים הופקעו על פי חוק נכסי נפקדים והופקדו לידי האפוטרופוס על נכסי נפקדים. באופן עקרוני, מטרת החוק והאפוטרופוס היא לשמור על נכסים אזרחיים שהופקרו במהלך מלחמה מסיבות שונות. החרמה של נכסים אלה נחשבת פשע מלחמה לפי אמנת ז'נבה. במדינות רבות יש חוקים ומנגנונים האחראים על נכסי נפקדים, כשהמטרה של כולם היא לשמור על הנכסים עד שהנפקדים יוכלו לשוב ולקחתם. במקרה הישראלי, מדינת ישראל לא מוכנה לתת לנפקדים לשוב לבתיהם מפני שהם מוגדרים אוכלוסיית אויב. אבל בעניין הנפקדים-נוכחים ישנה בעייתיות משפטית כיוון שהם אזרחי מדינת ישראל, ולכן בהגדרה אינם אוכלוסיית אויב.
מציאות החיים של הפליטים הפנימיים

הנפקדים-נוכחים לא הורשו לשוב לבתיהם גם אם הם חיו באותו אזור והיו להם מסמכים שמוכיחים שהנכס היה בבעלותם. בחלק מהמקרים המדינה דאגה לפליטים הפנימיים ויישבה אותם מחדש בכפרים שונים בבתיהם של נפקדים או נפקדים-נוכחים אחרים (למשל במקרה איקרית/ ראמה). בכפרים רבים נוצרו שכונות של נפקדים נוכחים שנקראות "שכונות הפליטים". בכפרים מסוימים אוכלוסיית הנפקדים שיושבה בהם הייתה יותר גדולה מהאוכלוסייה הכפרית המקורית שנשארה במקומה. לעיתים הפליטים הפנימיים התיישבו ליד כפרם בתקווה שיוכלו לחזור אליו בעתיד, משלא ניתן להם לחזור הפכה ההתיישבות הארעית למקום קבע, למשל המקרה של עין הוד/ חוד.
ראו גם

עקורי איקרית ובירעם
נוכחים נפקדים (ספר מאת דויד גרוסמן)
ניקיטה סטנסקו

| --- | --- |

תמונה זו מוצגת בוויקיפדיה בשימוש הוגן. נשמח להחליפה בתמונה חופשית.
 לידה:  31 במרץ 1933 פלוישט, ממלכת רומניה 
 פטירה:  13 בדצמבר 1983 (בגיל 50) בוקרשט, הרפובליקה הסוציאליסטית של רומניה 
 מדינה:  רומניה 
 מקום קבורה:  בית הקברות בלו 
 מקום לימודים:  אוניברסיטת בוקרשט 
 שפות היצירה:  רומנית 
 תקופת הפעילות:  מ-1960 
 בן או בת זוג:  דוינה צ'וריה (1962–1963) 
 פרסים והוקרה:  פרס הרדר (1976)  זר הזהב (1982) 
 חתימה:   
 
ניקיטה סטנסקו (שם מלא: ניקיטה חריסטיה סטנסקו, ברומנית: Nichita Hristea Stănescu;‏
31 במרץ 1933, פלוישט - 13 בדצמבר 1983, בוקרשט) היה משורר, סופר ומסאי רומני. נבחר לאחר מותו לחבר באקדמיה הרומנית.
ביוגרפיה

בעל שורשים רוסיים מצד אמו, סטנסקו נחשב לאחד מחשובי המשוררים בשפה הרומנית, בה מצא כדבריו "יופי אלוהי".
את יצירתו השירית משייכים מבחינת העיתוי, המבנה והצורה, לזרם המודרניסטי או הנאו-מודרניסטי של ה-1960-1970.
לדעת מבקרי ספרות (כמו אלכסנדרו קונדייסקו או אאוג'ן סימיון) ניקיטה סטנסקו הוא חלק מזן נדיר של משוררים בעלי כוח המצאה לשוני ושירי מיוחד.
מבקר הספרות אלכסנדרו שטפנסקו מגדיר את שפתו של סטנסקו כ""רומנית חגיגית", שבה המלים מרחיבות את יכולותיהן באופן מפתיע ביותר, הפעלים נטויים כמו השמות, והשמות כמו הפעלים, והאותיות והספרות הידועות היטב לכולם הופכות בה להירוגליפים של איזו תורת נסתר".
ניקיטה סטנסקו נולד בעיר פלוישט בשנת 1933 כבנו של ניקולאיה חריסטיה סטנסקו, צאצא למשפחה של בעלי מלאכה וסוחרים רומנים בעלי שורשים בכפרים של מחוז פרחובה. סבו מצד האם היה סוחר בגדים מסורתיים. אמו, טטיאנה צ'ריאצ'וקין, ילידת וורונז' הייתה בת למשפחת אצילים רוסים מאזור הנהר דונץ, שמצאה מקלט ברומניה. הסב, הגנרל ניקיטה צ'יריאצ'וקין היה פיזיקאי והתיישב אחרי מהפכת אוקטובר קודם בקונסטנצה, ואחר כך בפלוישט.
המשורר לעתיד למד בשנים 1944–1952 בבית הספר התיכון "ספנטול פטרו שי פאבל" (הקדושים פטרו ופאבל) בפלוישט, לימים המכללה הלאומית "יון לוקה קאראג'אלה". בשנים 1952–1957 הוא למד בפקולטה לפילולוגיה (שפה וספרות) בבוקרשט.
פרסם לראשונה במרץ 1957 3 שירים בכתבי העת "טריבונה" (Tribuna) ו"גזטה ליטרארה"(Gazeta literară). ב-1960 הוציא לאור את ספר שיריו הראשון - "משמעות האהבה". בשנים 1957–1958 עבד כמגיה ואחר כך כעורך במחלקת השירה של כתב העת "גזטה ליטרארה" בניהולו של זכריה סטאנקו. אחרי שנת 1969 התמנה לסגן עורך ראשי כתב העת "לוצ'אפרול" (כוכב השחר Luceafărul) שבניהולו של אדריאן פאונסקו. בהמשך, בשנים 1970–1973 היה סגן עורך ראשי בכתב העת "רומניה ליטרארה" (România literară רומניה הספרותית) בניהולו של ניקולאיה ברבאן. בשנת 1970 קיבל מדור חודשי בכתב עת "ארג'ש". אחרי שנת 1975 כתב שוב מדור פרשנויות ב"רומניה ליטרארה".
בעת רעידת האדמה ב-4 במרץ 1977 ניסה לשווא להציל את חיי ידידו ניקולאיה שטפנסקו ונפגע בעצמו על ידי קיר שהתמוטט. בעקבות זאת סבל תקופה משיתוק של פלג גופו השמאלי.
ניקיטה סטנסקו היה נשוי שלוש פעמים. בשנת 1952 נישא לאהובתו השנייה מנעוריו, מגדלנה פטרסקו, ממנה התגרש כעבור שנה. בשנת 1962 התחתן עם דוינה צ'וריה. בהשראת אהבתם כתב סטנסקו את קובץ שיריו O viziune a sentimentelor (חיזיון של הרגשות). אחרי גירושיו מדוינה צ'וריה חי ניקיטה סטנסקו עם המשוררת גבריאלה מלינסקו כשביניהם נוצרה הפריה יצירתית הדדית. ביולי 1982, חצי שנה לפני מותו התחתן עם טודוריצה (דורה) טריצה.
באוגוסט 1981 התחיל לסבול ממחלת כבד, ככל הנראה על רקע שתייה מרובה של משקאות חריפים. נפטר בבית החולים פונדן בבוקרשט בדצמבר 1983.